
НэщI мазэр къыщыунэхум ирихьэлIэу
КъБР-м и Iэтащхьэ Къанокъуэ Арсен цIыхухэм зэрызахуигъазэр
Къэбэрдей-Балъкъэр Республикэм и цIыхухэу пщIэ зыхуэсщIхэ!
СигукIи си псэкIи сынывохъуэхъу муслъымэнхэм я дежкIэ лъапIэу щыт нэщI мазэр къызэрыунэхумкIэ.
Муслъымэн диным ит цIыху псоми я дежкIэ ар мазэ нэхъ лъапIэ дыдэщ. НэщIымкIэ фарзыр игъэзащIэурэ, цIыхум и гуэныхьыр епшын, и фIэщхъуныгъэр егъэбыдэ, псапэмрэ пэжыгъэмрэ зи лъабжьэ цIыхугъэр зыхелъхьэ.
Нобэ къэралри динри зыхуэщIэкъур зыщ — ди гъащIэр нэхъыфI, нэхъ къабзэ, нэхъ гуапэ щIынырщ. Шэч къытесхьэркъым властым и органхэмрэ республикэм и дин зэгухьэныгъэхэмрэ я зэдэлэжьэныгъэ тэмэмыр мыхьэнэшхуэ зиIэ мурадыр гъэзэщIэнымкIэ лъабжьэу зэрыувынум, зэщIыгъуу дэ зэфIэдгъэкIхэри дяпэкIэ мамырыгъэр, жылагъуэ зэгурыIуэныгъэр, цIыхубэ зэкъуэтыныгъэр гъэбыдэным хуэунэтIауэ зэрыщытынум.
Узыншагъэ быдэ фиIэну, псапэмрэ гуапэмрэ яхуэунэтIа фи Iуэхухэр, мурад дахэхэр къывэхъулIэну сынывохъуэхъу!
